Dildobingopallo aiheutti ylimääräistä jännitystä

Aikuisviihdebingo aiheutti kymmenien metrien jonon ravintolan ovelle. Mirja Hussain

Pirjo Kamppila

Lahdessa järjestetty aikuisten bingo seksilelupalkintoineen veti ravintola Roskan täyteen asiakkaita, ja osa jäi alkuillasta vielä ulkopuolellekin.

Läheltä kuitenkin piti, ettei koko bingoa jouduttu perumaan. Syy oli toimittajan, joka pelin alkua odotellessaan kokeili pyörittää bingomyllyä omin käsin.

Liika pyöritys kuitenkin aiheutti sen, että pienestä myllystä sinkoutui bingopallo lattialle. Sitä etsittiin tiskin alta ja lattian rakosista usean kännykkälampun voimin, mutta sormenpään kokoista palloa ei löytynyt.

Puute on kohtalokas, sillä bingoa ei voi pelata, jos yksikin pallo puuttuu. Bingoemäntä onneksi tiesi, että mylly on ostettu lahtelaisesta tavaratalosta, joka olisi avoinna vielä puoli tuntia. Toimittaja otti auton alleen, pujotteli läpi Uudenmaankadun labyrintin, tavaratalon osastojen ja - bingo: uusi peli löytyi.

Takaisin samaa tietä, juoksuaskeleet ravintolaan, kannustushuudot yleisöltä ja bingo pöydälle.

- Vain neljä minuuttia myöhässä aikataulusta, kiitteli bingoemäntä.

Alisa, Noora ja Panu keskittyivät kirjaimiin ja numeroihin. Mirja Hussain

Ensi voittona käsiraudat

Yleisön joukossa oli sekä kokeneita bingoilijoita että ensikertalaisia. Leenu ja Suvi Ahonen tunsivat illan pelisäännöt jo etukäteen: kierros kierrokselta rivit vaikeutuvat. Heidän aiemmat voittonsa baaribingoista ovat olleet sipsi- tai karkkipusseja.

Kaveriporukka Alisa, Noora ja Panu edustivat sekä kokemusta että ensikertalaisia.

Alisa kertoi itsekin vetäneensä aiemmin vanhusten bingoja. Aloittelija Panu puolestaan voitti yhden kierroksen jo alkuillasta. Palkintopaketti sisälsi käsiraudat ja viihdepelikortit. Hetkeä myöhemmin myös Alisa iloitsi oikeasta rivistä, mutta tarkistus toikin pettymyksen.

Ainakin alkuillan tunnelma muistutti enemmän oikeaa bingohallia kuin seksiä tihkuvaa yökerhoa, tai ehkä yhdistelmässä oli sopivasti molempia.

Emännät Jonna ja Emila sekä uusi bingorumpu. Mirja Hussain

Erävoittaja-Panun oli helppo hymyillä. Mirja Hussain